Spørsmål om et norsk teleselskap plikter å beregne merverdiavgift når teletjenester leveres til et næringsdrivende selskap i utlandet (merverdiavgiftsloven § 65a, jf. forskrift nr. 121)
Dato: 2004-06-21

Sammendrag: Det utenlandske selskapet planlegger å tilby teletjenester til norske privatkunder. Skattedirektoratet la til grunn at det norske selskapet ikke skulle beregne merverdiavgift av omsetningen til det utenlandske selskapet, jf. forskrift vedrørende omsetning av varer og tjenester til bruk i utlandet mv. (nr 24) § 8 første ledd annet punktum.

Innsenders fremstilling av faktum og jusPå bakgrunn av de opplysningene som er gitt i anmodningen, legger Skattedirektoratet til grunn at selskapet omsetter tjenester som gjelder telekommunikasjon. Kundene består både av næringsdrivende, herunder andre teleselskaper og private. De teletjenestene som i dag blir omsatt til norske privatkunder, er det for fremtiden aktuelt å omsette til et næringsdrivende selskap hjemmehørende i utlandet. Det utenlandske selskapet vil dermed kunne tilby teletjenester til norske privatkunder. Det presiseres i denne forbindelse at det ikke vil foreligge noe avtaleforhold mellom selskapet og norske privatkunder, og at selskapet således kun vil være rettslig forpliktet overfor det utenlandske selskapet. Det utenlandske selskapet vil på sin side være ansvarlig overfor sine norske kunder for levering av teletjenester. Det utenlandske selskapet har ikke fast driftssted i Norge, og antas ikke registreringspliktig ved representant for sin eventuelle omsetning til norske privatkunder. Selskapet viser til at Finansdepartementets forskrift om merverdiavgift ved kjøp av tjenester fra utlandet (nr. 121), ikke omfatter kjøp som foretas av privatpersoner. Selskapet legger derfor til grunn at norske privatpersoner som eventuelt kommer til å kjøpe teletjenester fra det utenlandske selskapet, ikke skal betale merverdiavgift. Selskapet viser videre til at det ikke skal beregnes merverdiavgift ved omsetning av tjenester som kan fjernleveres, når mottakeren av tjenesten er næringsdrivende hjemmehørende i utlandet, jf. Finansdepartementets forskrift vedrørende omsetning av varer og tjenester til bruk i utlandet mv. (nr. 24) § 8 første ledd annet punktum. Det forhold at teletjenestene som vil bli omsatt fra selskapet til det utenlandske selskapet, endelig vil bli forbrukt i Norge, kan, etter selskapets oppfatning, ikke få som konsekvens at det skal beregnes merverdiavgift av omsetningen mellom selskapet og det utenlandske selskapet. Selskapet ønsker å få sin rettsoppfatning bekreftet gjennom en bindende forhåndsuttalelse. Skattedirektoratets vurderingerDet skal betales merverdiavgift av innenlandsk omsetning av teletjenester, jf. merverdiavgiftsloven § 13, jf. lovens kapittel 1. Det skal ikke betales merverdiavgift ved omsetning av tjenester som kan fjernleveres når mottaker av tjenesten er næringsdrivende hjemmehørende i utlandet, jf. forskrift nr. 24 § 8 første ledd annet punktum. I Finansdepartementets merknader til forskrift nr. 121, er tjenester som består i telekommunikasjon nevnt som eksempel på tjenester som kan fjernleveres. Etter vår oppfatning, må forskrift nr. 121 forstås slik at den også omfatter kjøp av fjernleverbare tjenester som rent faktisk leveres av norsk underleverandør. Slik vi forstår faktum, er dette tilfellet i denne saken. KonklusjonSelskapet skal ikke beregne merverdiavgift ved omsetning av telekommunikasjonstjenester til det næringsdrivende selskapet som er hjemmehørende i utlandet, jf. Finansdepartementets forskrift vedrørende omsetning av varer og tjenester til bruk i utlandet mv. (nr 24) § 8 første ledd annet punktum.